b'\n_START_ARTICLE_\nRisiini\xc3\xb6ljyhappo\n_START_SECTION_\nOminaisuudet\n_START_PARAGRAPH_\nHuoneenl\xc3\xa4mp\xc3\xb6tilassa risiini\xc3\xb6ljyhappo on keltaista \xc3\xb6ljym\xc3\xa4ist\xc3\xa4 nestett\xc3\xa4. Yhdiste liukenee vain heikosti veteen, mutta paremmin orgaanisiin liuottimiin kuten etanoliin ja dietyylieetteriin. _NEWLINE_Risiini\xc3\xb6ljyhappoa esiintyy erityisesti risiiniss\xc3\xa4 triglyseridin\xc3\xa4 ja noin 90\xc2\xa0% risiini\xc3\xb6ljyn rasvahapoista on risiini\xc3\xb6ljyhappoa. Muita kasveja, joissa risiini\xc3\xb6ljy\xc3\xa4 esiintyy ovat muun muassa Hiptage-suvun lajeissa sek\xc3\xa4 Azima tetracantha- , Argyreia cuneata ja Anogeissus latifolia-kasvilajeista. Lis\xc3\xa4ksi sit\xc3\xa4 on huomattavia m\xc3\xa4\xc3\xa4ri\xc3\xa4 Claviceps purpurea-sieness\xc3\xa4 ester\xc3\xb6ityneen\xc3\xa4 muiden rasvahappojen kanssa. Kasvit muodostavat risiini\xc3\xb6ljyhappoa hapettamalla \xc3\xb6ljyhappoa entsymaattisesti. Hapettimena reaktiossa toimii happi ja entsyymi tarvitsee kofaktorikseen NADPH-molekyylin. Reaktiota katalysoivan entsyymin toimintamekanismi muistuttaa rasvahappodesaturaasien toimintamekanismia.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nRisiini\xc3\xb6ljyhappoa valmistetaan saippuoimalla risiini\xc3\xb6ljy\xc3\xa4. Saippuoiminen voidaan tehd\xc3\xa4 joko em\xc3\xa4ksisiss\xc3\xa4 olosuhteissa kemiallisesti tai entsymaattisesti. _NEWLINE_Risiini\xc3\xb6ljyhappoa voidaan k\xc3\xa4ytt\xc3\xa4\xc3\xa4 saippuoiden valmistukseen, voiteluaineena ja voiteluaineiden valmistukseen, estolidien valmistukseen ja kosmetiikan ainesosien valmistukseen. Siit\xc3\xa4 saadaan my\xc3\xb6s useita eri rasvahappoja esimerkiksi se voidaan pelkist\xc3\xa4\xc3\xa4 vedytt\xc3\xa4m\xc3\xa4ll\xc3\xa4 12-hydroksisteariinihapoksi ja hajottaa kuumentamalla tai otsonoimalla sebasiinihapoksi.'